**HRANILIŠTE ZA NAPUŠTENE I ZLOSTAVLJANE MAČKE**

Prije nekoliko godina naša škola sudjelovala je kao partner Gradu Ivanić- Gradu i CK Ivanić-Grad u projektu izrade hranilišta za napuštene i zlostavljane mačke. Cilj projekta bio je izgraditi toplu kućicu u koju bi se zimi mogle skloniti mačke koje nemaju dom niti vlasnika. Obzirom na to da se neodgovorni ljudi rješavaju svojih prekobrojnih maca na način da ih bace ili ostave bilo gdje u gradu bolesne i gladne, ovo je bio jedini način da im se pomogne. Sada imaju dom, ali ih je potrebno i hraniti, a svakim danom njihov broj se nažalost povećava.

**Hranilište za mačke nije azil za smještaj stoga apeliramo da ne ostavljate mačke kod hranilišta** jer je njihov broj već sada prevelik, a o njima brine jedna plemenita gospođa, najčešće financirajući sama hranu i liječenja za njih te je financijski i fizički na rubu snage.

Kako bismo kod naših učenika, budućih odraslih građana Ivanića, razvijali empatiju prema živim bićima nužno je odgajati ih da poštuju i uvažavaju tuđe živote, da suosjećaju s njihovom tugom ili boli, organizirano provodimo posjete i edukacije u školi i na hranilištu o važnoj ulozi životinja na živote svih nas te kako se brinuti o njima i pomoći im.

Sakupljanjem hrane za mačke pomažemo im da prežive, da budu zdrave i da nas uveseljavaju i ubuduće. Tko može i želi sudjelovati u akciji sakupljanja hrane za mace može se uključiti tako da donese onoliko hrane koliko može i stavi u kutiju pored knjižnice ili da hranu preda svojoj razrednici. Sjetite se također i da mace trebaju hranu tijekom cijele godine, stoga možete, ako to vaše prilike dozvoljavaju, također povremeno tijekom godine donijeti hranu.











